《玉蝴蝶 秋蝶，同沈蕙孙妹作》
清代·张芬

一树丹枫掩映，盈条橘蠹，碧茧双连。拾去暗藏，金合羽化翩跹。

粉糁糁、徐开金翅，风拂拂、渐褪香绵。晚霜天。齐纨已弃，无计留仙。

飘然。风流谁拟，吴娃十五，学舞楼前。疏柳闲花，春光应结再生缘。

恋痴情、青陵冢上，添诗思、黄菊篱边。最堪怜，悲秋人瘦，梦破寒烟。

作者简介：张芬，字紫蘩，号月楼，吴县人。举人曾汇女，州同夏清河室。有《两面楼偶存稿》。